Koha në Dagestan e Tamerlan Tsarnaevit
Një nga vëllezërit e dyshuar për bombardimet në maratonën e Bostonit, kaloi gjashtë muaj në Dagestan
Lajmi i shpërthimeve në Maratonën e Bostonit qarkulloi kudo në botë, përfshi Dagestanin, një republikë me shumicë myslimane në Rusi, në brigjet e Detit Kaspik. Vitin e kaluar, Tamerlan Tsarnaev, i madhi nga dy vëllezërit e dyshuar për shpërthimet në Boston dhe banor i qytetit prej një kohe të gjatë, u kthye në Dagestan, ku ai kishte jetuar për një vit, gjatë rinisë së tij. Ai qëndroi kryesisht në kryeqytetin Makhachkala, ku jetoi me babain e tij në këtë apartament. Tamerlan Tsarnaevi shkonte në një xhami konservatore. Imami Hassan Mahomedovich, nuk e mban mend. Ai thotë se anëtarët e xhamisë së tij e duan ligjin e sheriatit, por e kundërshtojnë dhunën. Me kamerën e fikur, një anëtar i xhamisë tha se mendonte se Tsarnaevi ishte vënë në kurth nga shërbimet amerikane të sigurisë. Kjo pikëpamje u përhap nga nëna e Tsarnaevit, Zubeidat. Më vonë, ajo u tha gazetarëve se ndikimin më të madh ndaj birit të saj në Dagestan e kishte patur një kushëri, Magomed Kartashov, kreu i “Bashkimit të të drejtëve”, një grup pro-sheriatit në qytetin Kizlyar. Aty, Zëri i Amerikës bisedoi me Rasim Ibadanov, një tjetër udhëheqës i grupit. Ai e kujton Tsarnaevin si një person të lumtur e me humor. Zoti Ibadanov thotë se grupi i tij punon në një linjë delikate: promovon ligjin e sheriatit, por nxit akte jo të dhunshme. Kushëriri i Tsarnaevit, Magomed Kartashov nuk mund të intervistohej. Avokati i tij tha se ai ishte në një spital burgu, duke marrë veten nga rrahje të policisë. Zoti Ibadanov thotë se policia ka burgosur një njeri jo të dhunshëm me pretendimn se ishte një këshilltar radikal për Tsarnaevin. Sulmet ekstremiste, ose operacionet anti-terroriste, janë ngjarje të përjavshme në Dagestan. Në qytetin Buinaksk, pak kohë më parë, zyrtarë të sigurisë shpërthyen një shtëpi të disa të dyshuarve si ekstremistë. Zarema Bagavotdinova drejton një grup të të drejtave të njeriut për myslimanët konservatorë në qytet. Analistët besojnë se Tamerlan Tsarnaevi erdhi në Dagestan nga Bostoni me pikëpamje radikale për botën të formuara në Internet. Këtu në Dagestan, ai pa se disa njerëz zgjidhin mosmarrëveshjet fetare dhe politike me bomba.